Newsgroup: italia.venezia.discussioni
Titolo: CHIUDERE TUTTO

Adesso ghe semo: tutti i giornai lo ribadisse:XE ORA DE SERAR EL
PETROLCHIMICO
E mi che ghe lavoro su contento che la maggioransa dea popoassion la pensa
cossi', pero' prima bisogna che tutti sia informai dee vere conseguense:
1) Perdita del posto de lavoro per 5000 persone piu' indotto ( ma questo no
centra un casso perche tanto lavoro ghe ne xe tanto da ste parti?!?)
2) Fine dea chimica a marghera e in italia ( che beo no inquinemo pi, peca'
che pero' nostri amici industriali verxara' sti casso de impianti nei paesi
del terso mondo, nei paesi dell'est ecc la dove i podara inquinare el mondo
e copare la xente sensa che nissun diga pi niente, ma nialtri a Venesia
gavaremo el cuore in pase perche no savaremo niente, e po Venessia xe
lontana...)
3) Problema economico nassionale ( la FIAT xe allo sfascio, 30000
disoccupati o xo de la, l'industria tessile a cartoni, l'industria navale
idem, adesso femo sparir anche la chimica, cossi' dopo 'ndemo tutti a
lavorar i campi  e vedemo chi che  gavara' ancora schei in scarsea da
spendare per far muovare l'economia...)
4) Problema per le scarsee ma de tutti, no solo de chi che lavora aea SICE
 se da el caso che da 30 ani in ,ste fabriche de merda, quasi tre generasion
de operai se ga impegna per produre materie prime che in sto mondo de
consumo dove nialtri vivemo xe indispensabili: Nylon 6=filati, moquette,
vestiti,tochi per le machine, TDI= gomme par le machine, parti de plastica
varia, telefonini, careghe dove che ve senti ecc,PVC=bottiglie, plastiche
varie goldoni ecc,ecc, BENZINE e derivati =savemo tutti cossa che i serve)
ben,
adesso sarando ,I IMPIANTI CHIMICI, in italia sta roba qua no la femo pi,
che bravi che semo, peca pero' che le serva ancora cossi le poche industrie
italiane che ancora stara' verte dovara comprare le materie prime dai stati
esteri, che varda caso le industrie chimiche se le tien ben strette, e cossi
i costi aumentara, e aumentara cossi anche i pressi de tutti chei oggetti
che go elenca' prima, MA NIALTRI ITALIANI SEMO PI FURBI E SCHEI GHE N'AVEMO.
Co  questo no voio dir che l'incidente dell'altro giorno xe sta na roba da
no considerar, o da poco, me rendo pienamente conto de come se possa sentir
la xente che vive fora dai cancei delle fabriche, pero' penso che prima de
essere disfattisti, prima de parlar de chiusur, bisogna essere a conoscensa
de cossa questo veramente comporta, personalmente l'altra sera go visto
scene da cine: questurini co le maschere quando la cosa jera xa risolta solo
per farse la foto de gruppo per el gazzettin,tecnici vestii co tute spasiai
che intanto ciacolava fra de lori come niente fusse, sirene che sonava
quando ormai no serviva pi, panico semina' solo per buttar merda su sta
fabrica, perche el fine xe SARAR, qualunque cosa succeda.
Se volemo esser ancora un paese industrailizza, no podemo permettarse de
chiudere fabbrice, le industrie va rinnovae, migliorae, rese sicure, SU
QUESTO NO SE TRANSIGE, se invesse volemo tornar indrio de 50 ani , saremo
tutto: CHIMICA, FIAT, INDUSTRIE NAVAI, METALLURGIA (alcoa) ecc pero' dovemo
essere tutti coscienti de quelo che sucedara' navolta fatto questo, sensa
scondarse drio le frasche.
NB: la chimica fara la fine dele centrai nucleari bandie dall'italia ma
presenti in tutta europa compreso quela dell'est, se ghe ne salta para aria
una morimo tutti instesso, pero' intanto semo tutti contenti e  paghemo la
corrente eletrica pi cara de Europa ....MEDITE XENTE MEDITE .
Ciao a tutti Fiero operaio

so pienamente d'acordo

Quoto.